
הצעת חוק ההוצאה לפועל: נייר עמדה בנוגע למאסר חייבים

לטעמנו, הנוסח המוצע של האיזון החדש בין זכויות החייבים לזכויות הזוכים לוקה מאוד בחסר ונוטה בצורה מוגזמת לטובת החייבים באופן שיש בו משום השפעה שלילית על חיי המסחר והכלכלה בישראל. לטעמנו, ההצעה לבטל את עונש המאסר עד לגובה של חצי מליון ₪ וגם לאחר חציית רף זה הצבת מגבלות רציניות בשימוש בו תשבשנה את חיי המסחר התקינים ותשיג את המטרה ההפוכה אליה מכוון המחוקק. 

מול החייב, שאנו כה מתחשבים בו, קיים בעל חוב, שנתן לזולתו את רכושו מתוך האמון שזה שקיבל את רכושו יחזיר לו אותו. אי החזרת החוב במרבית המקרים איננה פרי של אי יכולת אלא של היעדר אמינות.

המציאות הישראלית מלמדת, שעל פי רוב אין תחליף למאסר על מנת לגרום לחייב לשלם את חובו. ישראל מלאה ב-"חייבים מקצועיים" שבאופן מודע ושיטתי יוצרים חובות, פוגעים בזכויותיו הקנייניות של האחר ומבכרים פשוט לא לשלם. 

אותם חייבים מקצועיים, שלצערנו הרב אינם מיעוט בטל בשישים, מצליחים פעם אחר פעם להערים על המערכת בתחבולות שונות ומשונות, כאשר רק שוט המאסר הוא זה שמצליח להשיג את המטרה של תשלום החוב.

אנו מודעים לעובדה שמאסר הוא צעד קיצוני, אולם לעיתים מול מצבים קיצוניים אין מנוס משימוש באמצעים קיצוניים. אנו מביעים חשש כבד, שהאמצעים החלופיים בהצעת החוק, שפגיעתם בחייב פחותה יותר לא יצליחו להשיג באותה אפקטיביות את המטרה שמשיג אמצעי המאסר וכלי אכיפתי והרתעתי ראשון במעלה ייגדע. 

המשמעות ברורה: יותר חייבים, יותר חובות ויותר עסקים שמצבם הכלכלי מורע. כבר היום עסקים רבים בינוניים וקטנים נאבקים על מנת לשרוד. הצבת מכשול נוסף בדמות פגיעה ביכולת גביית החובות תוביל במידה רבה של וודאות לקריסתם של עסקים אלו וזאת בניגוד בולט למגמת הממשלה המוצהרת של חיזוק וביצור עסקים קטנים ובינוניים.  

יתר על כן, אותם עסקים שלא יצליחו לגבות את חובם, יתמחרו סיכון זה בדמות ייקור מוצריהם ושירותיהם לכלל צרכניהם, כך ובעלי מוסר התשלומים הגבוה ייאלצו לסבסד את בעלי מוסר התשלומים הגרוע. זוהי תוצאה חברתית לא מוצדקת וחמור מכך הוא שבמסווה של ייעול נוצר כשל שוק.

כמו כן תמוה בעינינו מדוע הצעת החוק מפלה בין חייבים ויוצרת חייבים "חסינים" מאיום המאסר כל עוד "דאגו" לפזר חיובים עד לגובה של חצי מליון שקלים. אמנם תמיד בשלב כלשהו מוכרחים להכריע, אבל החיתוך המוצע בהצעת החוק איננו סביר ואיננו מידתי.  

אפליה נוספת פסולה בהצעת החוק היא יצירת זוכה מיוחס, היא המדינה, שלה כלים מצוינים לגביית חובותיה באמצעות פקודת המסים (גבייה) לבין כל חייב אחר, שנוכח כי שכבות הגנה משמעותיות מקולפות ממנו. 

